Muránsky, Peter, poslanec NR SR (2014-05-29):
Ďakujem. V dvoch rovinách, kolegovia. Jedna vec, že či je – sa tu vystupovalo – zákon marketingovým ťahom. No je marketingovým ťahom. Na strane druhej, v druhej rovine, že aký má obsah, akú má dikciu tento zákon. Tak to druhé musím povedať, že dobrú. Marketingovým ťahom sú aj návrhy zákonov poslaneckých, ktoré sa tu často predkladajú, aj teatrálne vystupovania niektorých kolegov, aj časté vystupovania niektorých kolegov. Všetko je o marketingu, všetci ho tu nejakým spôsobom robíme. No tak aj tento zákon je, samozrejme, istým spôsobom spojený s tým, že sú niektorí ľudia, ktorí sú tu z Košíc, a táto téma sa týka a je citlivá pre Košice a môže mať nejaký kladný výsledok pre ovplyvnenie voličov. To je nespochybniteľné. Nespochybniteľné je aj to, že je zaujímavé, že náš výbor životného prostredia a poľnohospodárstva sa stal takým veľmi dôležitým v poslednom tom období. To nikdy za mojej histórie nebolo, a to tým, že strašne veľa zákonov je prijímaných cez skrátené legislatívne konanie, takže možnože tým aj naberáme na nejakej dôležitosti, lebo tu viacej naozaj zákonov bolo takýmto spôsobom prijatých. Ale k veci, aby som povedal. Pozrite sa, táto otázka ťažby je dlhodobo pertraktovaná. Ja si myslím, že obsahovo je otázka ťažby, riešenia rádioaktívnych nerastov aktuálna a potrebná. A či je to v skrátenom, alebo nie je v skrátenom legislatívnom konaní, alebo takouto formou, tak to je podľa môjho názoru v danej chvíli nepodstatné. Jedno je jasné, že my nie sme krajinou, Slovensko, na svoju plochu, možnosti, vybavenosť a priestor, v ktorom sa geopolitickým spôsobom nachádzame, aby sa u nás ťažili rádioaktívne nerasty, a tak isto si myslím ani nie povrchové ťažby alebo kyanidové ťažby zlata, ktoré sa tu takisto hovoria. A preto z obsahovej stránky ja s týmto zákonom súhlasím, nemám s tým problém a, samozrejme, zaňho budem aj naďalej hlasovať tak ako doteraz. Čo sa týka zlata, ja podporujem, samozrejme, návrhy kolegov, ktorí tu predkladajú pozmeňujúce návrhy. Na strane druhej, minimálne teda v prípade Detvy si takisto nie som si istý, že či by rovnako – ako to tu hovoril pán kolega Lebocký –, či by sa to dalo v rámci novelizácie tohto zákona riešiť, nakoľko je tento, je táto otázka už v procese, je už v procese a či to nebude potrebné riešiť inou, iným, novelizáciou novou a iného teda zákona, predovšetkým, samozrejme, zákona banského. Tu chcem upozorniť na jednu takú zaujímavú vec. Veľmi treba rozlišovať nad dobývacím priestorom, ktorý, samozrejme, ide podľa banského zákona, ktorý ani nie je v intervencii ministra, ktorý tu sedí alebo teda nesedí teraz, ale teda ministra životného prostredia, a otázkou potom samotného povolenia ťažby. Pretože na to, aby mohla byť povolená ťažba, ale aj po prieskumnom konaní musí byť zabezpečený súhlas obcí, musí byť vykonaná EIA, musí byť, aj vlastnícke práva musia byť uplatnené. A jednoducho nie je to tak jednoduché, aby ťažba bola povolená aj napriek tomu, že dané územie je vyhlásené za dobývací priestor. Takže trošku tu aj niektoré veci zľahčujeme, že keď už je dobývací, dobývací priestor, že bude ťažba. No to tak ani spravidla, to tak nebýva, a to aj pri jednoduchších nerastoch, menej možno nebezpečných alebo škodlivých. Takže tu by sa bolo treba skôr zamyslieť nad tým, a to je ale otázka banského zákona, že je to tu tak, že niekto zacíti, že na vašom pozemku sa nachádza nejaký nerast, zvlášť keď ide o vyhradené nerasty, ktoré sú majetkom, samozrejme, štátu, na čo podlieha súhlas štátu, vybaví si u banského úradu dobývací priestor a vy sa následne až ako majiteľ týchto pozemkov dozviete, že firma xy alebo človek xy na vašom území, na vašej pôde má vyhradený dobývací priestor. Samozrejme, že k tej ťažbe, tak ako som povedal, nemusí dôjsť, ale pokiaľ neprejdú všetky procesy a pokiaľ neprejdú tie lehoty podľa tohto banského zákona, tak vy máte obstavený majetok a ani ste predtým s týmto neboli, neboli konfrontovaní a neboli ste s týmto informovaní. Ale to je otázka možno pozretia si aj iných banských zákonov v iných štátoch, alebo ako je legislatíva v iných štátoch riešená. A je to otázka, samozrejme, nie geologického zákona, ale otázka zákona banského. V zásade ale chcem povedať, že pre mňa nie je v súčasnosti dôležité, akým spôsobom tento zákon v tejto podobe sem prišiel. A ja tento zákon v záujme veci podporujem. Ďakujem.